CELEX: 32020D0675
Language: fi
Date: 2020-05-15 00:00:00
Title: Komission täytäntöönpanopäätös (EU) 2020/675, annettu 15 päivänä toukokuuta 2020, ehdotetusta kansalaisaloitteesta ”Jakamisvapaus” (tiedoksiannettu numerolla C(2020) 3191) (Ainoastaan englanninkielinen teksti on todistusvoimainen)

20.5.2020   
               
               
                  FI
               
               
                  Euroopan unionin virallinen lehti
               
               
                  L 158/5
               
            
         KOMISSION TÄYTÄNTÖÖNPANOPÄÄTÖS (EU) 2020/675,
         annettu 15 päivänä toukokuuta 2020,
         ehdotetusta kansalaisaloitteesta ”Jakamisvapaus”
         
            
               (tiedoksiannettu numerolla C(2020) 3191)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan,
         sekä katsoo seuraavaa:
         
                     (1)
                  
                  
                     Ehdotetun kansalaisaloitteen ”Jakamisvapaus” tavoitteet ovat seuraavat: ”Laillistaa tiedostojen, jotka sisältävät tekijänoikeudella, lähioikeuksilla ja sui generis ‐tietokantaoikeudella suojattuja teoksia ja muuta aineistoa, jakaminen digitaalisten verkostojen avulla henkilökohtaiseen käyttöön ja voittoa tavoittelemattomiin tarkoituksiin, jotta voidaan saada aikaan tasapaino tekijöiden ja muiden oikeudenhaltijoiden oikeuksien ja tiedettä ja kulttuuria koskevan yleismaailmallisen oikeuden välille.”
                  
               
                     (2)
                  
                  
                     Liitteessä on lisätietoja ehdotetun kansalaisaloitteen aiheesta, tavoitteista ja taustasta. Siinä vaaditaan erityisesti digitaalisia sisällönjakoalustoja koskevien EU-sääntöjen muuttamista ja viitataan suoraan Euroopan parlamentin ja neuvoston direktiiviin (EU) 2019/790 (2). Ehdotetut muutokset tehtäisiin ”lainsäätämisjärjestyksessä hyväksyttävällä säädöksellä, jonka mukaisesti luovuttaisiin tekijänoikeuksista, lähioikeuksista ja sui generis -tietokantaoikeudesta silloin, kun luonnolliset henkilöt jakavat digitaalisten verkostojen kautta tiedostoja henkilökohtaiseen käyttöön ja voittoa tavoittelemattomiin tarkoituksiin”. Aloitteella pyritään siihen, että kansalaiset voisivat ”jakaa tiedostoja suoraan vertaisverkoissa, jolloin he voisivat saada tiede- ja kulttuurisisältöjä käyttöönsä joutumatta tarkastusten ja profiloinnin kohteiksi”.
                  
               
                     (3)
                  
                  
                     Euroopan unionista tehty sopimus, jäljempänä ’SEU-sopimus’, vahvistaa unionin kansalaisuuden merkitystä ja edistää unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.
                  
               
                     (4)
                  
                  
                     Kansalaisaloitteeseen liittyvien menettelyjen ja edellytysten olisi tämän vuoksi oltava selkeitä, yksinkertaisia, käyttäjäystävällisiä ja kansalaisaloitteen luonteeseen nähden oikeasuhteisia, jotta voidaan edistää kansalaisten osallistumista ja tehdä unionista helpommin lähestyttävä.
                  
               
                     (5)
                  
                  
                     Ehdotetussa aloitteessa pyydetään muuttamaan digitaalisia sisällönjakoalustoja ja viitataan erityisesti tekijänoikeudesta ja lähioikeuksista digitaalisilla sisämarkkinoilla annettuun direktiiviin (EU) 2019/790, joka perustuu Euroopan unionin toiminnasta tehdyn sopimuksen, jäljempänä ’SEUT-sopimus’, 53 artiklan 1 kohtaan, 62 artiklaan ja 114 artiklaan.
                  
               
                     (6)
                  
                  
                     Perussopimusten soveltamiseksi voidaan 53 artiklan 1 kohdan nojalla antaa unionin säädöksiä, joilla sovitetaan yhteen itsenäiseksi ammatinharjoittajaksi ryhtymistä ja toimintaa itsenäisenä ammatinharjoittajana koskevia jäsenvaltioiden lakeja, asetuksia ja hallinnollisia määräyksiä. SEUT-sopimuksen 62 artiklan mukaisesti tätä oikeusperustaa sovelletaan myös asioihin, jotka koskevat palvelujen tarjoamisen vapautta, josta säädetään SEUT-sopimuksen 56–61 artiklassa.
                  
               
                     (7)
                  
                  
                     Perussopimusten soveltamiseksi voidaan SEUT-sopimuksen 114 artiklan nojalla antaa unionin säädöksiä sisämarkkinoiden toteuttamista ja toimintaa koskevista toimenpiteistä jäsenvaltioiden lakien, asetusten ja hallinnollisten määräysten lähentämiseksi.
                  
               
                     (8)
                  
                  
                     Kun otetaan huomioon SEUT-sopimuksen 53 artiklan 1 kohta, 62 artikla ja 114 artikla, mikään ehdotetun kansalaisaloitteen osista ei asetuksen (EU) 2019/788 6 artiklan 3 kohdan c alakohdan mukaisesti ylitä selvästi komission toimivaltaa tehdä perussopimusten soveltamiseksi ehdotuksia unionin säädöksiksi.
                  
               
                     (9)
                  
                  
                     Järjestäjäryhmä on muodostettu ja yhteyshenkilöt on nimetty asetuksen 5 artiklan 1–3 kohdan mukaisesti. Lisäksi on perustettu oikeushenkilö nimenomaan aloitteen hallinnointia varten 5 artiklan 7 kohdan mukaisesti.
                  
               
                     (10)
                  
                  
                     Ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi SEU-sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (11)
                  
                  
                     Ehdotettu kansalaisaloite ”Jakamisvapaus” olisi näistä syistä rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään ehdotettu kansalaisaloite ”Jakamisvapaus”.
         
         
            2 artikla
            Tämä päätös on osoitettu kansalaisaloitteen ”Jakamisvapaus” järjestäjäryhmälle, jota edustavat ja jonka yhteyshenkilöinä toimivat Marco CIURCINA ja Roberto GALTIERI.
         
         
            Tehty Brysselissä 15 päivänä toukokuuta 2020.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 130, 17.5.2019, s. 55.
         
            (2)  Euroopan parlamentin ja neuvoston direktiiviin (EU) 2019/790, annettu 17 päivänä huhtikuuta 2019, tekijänoikeudesta ja lähioikeuksista digitaalisilla sisämarkkinoilla ja direktiivien 96/9/EY ja 2001/29/EY muuttamisesta (EUVL L 130, 17.5.2019, s. 92).